Mikudagin spæla vit seinnu hálvfinaluna móti Suðringum. Vit hava fyrimun undan seinna dystinum, og nú skulu vit gera arbeiðið liðugt Eftir 4-2 sigur í fyrru hálvfinaluni móti Suðringunum standa vit við betru kortunum á hondini, tá dysturin við Stórá verður bríkslaður ígongd klokkan 15 mikudagin. Tvey mál eru tvey mál, og tey sjálvandi góð at hava sum barlast undan seinnu hálvfinaluni, men lítil ivi er um, at Suðringar ætla sær at venda hesum. Í Gundadali royndu teir at herja á frá fyrsta bríksli, og tað gav úrslit í einum serstakliga undirhaldandi dysti. Lítil ivi er um, at vertirnir aftur hesa ferð leypa á, og so er at vóna, at tað verður eins undirhaldandi og–ikki minst–stuttligt hjá okkum. Dysturin er ásettur, so tað ber til at ferðast aftur og fram sama dag, og vónandi eru tað heilt nógv av okkara viðhaldsfólkum, sum taka av hesum møguleikanum.